征服者坦克

FV 214征服者重型坦克，又叫做裝咗120mm火炮嘅1號重型坦克，係英國響二戰之後研發嘅重型坦克。同裝咗QF20磅炮嘅百夫長坦克比，征服者坦克嘅研發目的係對抗蘇聯裝咗122mm火炮嘅IS-3重型坦克。。佢嘅任務係為百夫長坦克提供遠程嘅反坦克支援。當時駐紮喺西德嘅每一個團都配備咗9架呢種坦克。通常，呢9架坦克會被分做3個小隊。

研發 
1944年，有一款新型坦克嘅研製開始咗，工程代號係A45；響戰後，佢發展咗做FV200系列坦克，但係喺之後幾年，因為百夫長坦克可以做好多任務，工程被取消。不過，之後，為咗應對蘇聯嘅IS-3，決定用FV201坦克嘅底盤研發一款新型坦克，嗰項工程就係叫做FV 214。

設計 
征服者坦克重66噸，底盤用咗全焊接結構，可以坐4個人。駕駛員坐響車嘅右前部，彈艙位於車嘅左前部；車長、裝填手同炮手就坐響炮塔入面。車長位於後方略高嘅位置。炮手同裝填手分別位於車長嘅右前方同左前方。坦克裝有兩挺7.62mm機槍，備彈量有7500發。

優缺點 
征服者坦克唯一嘅優勢就係火炮射程比較遠，但係因為百夫長坦克換咗105 L7火炮，所以呢個優勢有等於無；而且，因為征服者坦克嘅裝甲太厚，炮塔太大，所以架車好重，而且好難保養；重有，呢隻坦克缺乏快速支援能力。

現存品 
響英國，有尐征服者坦克喺博文頓坦克博物館同帝國戰爭博物館嘅陸戰館展出；重有一批征服者坦克收咗響法國嘅裝甲博物館、布魯塞爾嘅皇家軍事博物館同俄羅斯嘅庫賓卡坦克博物館，一架就喺美國，係利特收藏嘅一部份。

坦克車
英國軍事